CELEX: 32007D0015(01)
Language: el
Date: 2007-11-22 00:00:00
Title: 2007/850/ΕΚ: Απόφαση της Ευρωπαϊκής Κεντρικής Τράπεζας, της 22ας Νοεμβρίου 2007 , που τροποποιεί την απόφαση ΕΚΤ/2001/16 σχετικά με την κατανομή του νομισματικού εισοδήματος των εθνικών κεντρικών τραπεζών των συμμετεχόντων κρατών μελών από το οικονομικό έτος 2002 (ΕΚΤ/2007/15)

19.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 333/86
            
         
      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   
   της 22ας Νοεμβρίου 2007
   που τροποποιεί την απόφαση ΕΚΤ/2001/16 σχετικά με την κατανομή του νομισματικού εισοδήματος των εθνικών κεντρικών τραπεζών των συμμετεχόντων κρατών μελών από το οικονομικό έτος 2002
   (ΕΚΤ/2007/15)
   (2007/850/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 32,
   Εκτιμώντας τα ακόλουθα:
   
               (1)
            
            
               Το άρθρο 32 του καταστατικού του ΕΣΚΤ θεσπίζει γενικούς κανόνες για την κατανομή του νομισματικού εισοδήματος των εθνικών κεντρικών τραπεζών (ΕθνΚΤ) των κρατών μελών που έχουν υιοθετήσει το ευρώ. Οι γενικοί κανόνες του άρθρου 32 του καταστατικού του ΕΣΚΤ τυγχάνουν εφαρμογής και όσον αφορά το εισόδημα, το οποίο προκύπτει από τη διαγραφή των τραπεζογραμματίων ευρώ που έχουν αποσυρθεί από την κυκλοφορία.
            
         
               (2)
            
            
               Το άρθρο 32.5 του καταστατικού του ΕΣΚΤ ορίζει ότι το συνολικό ποσό του νομισματικού εισοδήματος των ΕθνΚΤ κατανέμεται μεταξύ τους κατ’ αναλογία με τα καταβεβλημένα μερίδια συμμετοχής τους στο κεφάλαιο της ΕΚΤ. Δυνάμει του άρθρου 32.7 του καταστατικού του ΕΣΚΤ το διοικητικό συμβούλιο είναι αρμόδιο να λαμβάνει όλα τα υπόλοιπα μέτρα που απαιτούνται για την εφαρμογή του άρθρου 32. Στην αρμοδιότητά του αυτή περιλαμβάνεται και η λήψη υπόψη άλλων παραγόντων, όταν αυτό αποφασίζει σχετικά με το εισόδημα, το οποίο προκύπτει από τη διαγραφή των τραπεζογραμματίων ευρώ που έχουν αποσυρθεί από την κυκλοφορία. Στο πλαίσιο αυτό, και σύμφωνα με τις αρχές της ίσης και δίκαιης μεταχείρισης, απαιτείται να λαμβάνεται υπόψη η χρονική περίοδος, στη διάρκεια της οποίας είχαν εκδοθεί τα αποσυρθέντα τραπεζογραμμάτια ευρώ. Ως εκ τούτου, η κλείδα κατανομής του συγκεκριμένου αυτού εισοδήματος πρέπει να αντανακλά τόσο το σχετικό μερίδιο συμμετοχής στο κεφάλαιο της ΕΚΤ όσο και τη διάρκεια της φάσης έκδοσης.
            
         
               (3)
            
            
               Η απόσυρση των τραπεζογραμματίων ευρώ πρέπει να ρυθμίζεται με χωριστές αποφάσεις, λαμβανόμενες βάσει του άρθρου 5 της απόφασης ΕΚΤ/2003/4, της 20ής Μαρτίου 2003, σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ (1).
            
         
               (4)
            
            
               Οι διατάξεις της παρούσας απόφασης τελούν υπό την επιφύλαξη των υποχρεώσεων των αρχών έκδοσης τραπεζογραμματίων, δυνάμει της απόφασης ΕΚΤ/2001/15, της 6ης Δεκεμβρίου 2001, σχετικά με την έκδοση τραπεζογραμματίων ευρώ (2).
            
         
               (5)
            
            
               Το άρθρο 14 παράγραφος 2 της κατευθυντήριας γραμμής ΕΚΤ/2007/2, της 26ης Απριλίου 2007, σχετικά με το Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2) (3) προβλέπει ότι το σύστημα TARGET2 θα αντικαταστήσει το ισχύον σήμερα σύστημα TARGET. Η μετάπτωση των ΕθνΚΤ των κρατών μελών που έχουν υιοθετήσει το ευρώ στο TARGET2 θα πραγματοποιηθεί σύμφωνα με το σχετικό χρονοδιάγραμμα του άρθρου 13 της κατευθυντήριας γραμμής ΕΚΤ/2007/2. Εξάλλου, κάποιες ΕθνΚΤ κρατών μελών που δεν έχουν υιοθετήσει το ευρώ θα συνδεθούν με το TARGET2 βάσει ξεχωριστής συμφωνίας με την ΕΚΤ και τις ΕθνΚΤ των κρατών μελών που έχουν υιοθετήσει το ευρώ. Είναι επομένως απαραίτητη η ενημέρωση των αναφορών στο «TARGET», οι οποίες περιέχονται στο κείμενο της απόφασης ΕΚΤ/2001/16, της 6ης Δεκεμβρίου 2001, σχετικά με την κατανομή του νομισματικού εισοδήματος των εθνικών κεντρικών τραπεζών των συμμετεχόντων κρατών μελών από το οικονομικό έτος 2002 (4).
            
         
               (6)
            
            
               Απαραίτητες κρίνονται, επίσης, κάποιες περαιτέρω αλλαγές στην απόφαση ΕΚΤ/2001/16, σε σχέση με τον υπολογισμό του νομισματικού εισοδήματος και τη μεταχείριση των τραπεζογραμματίων ευρώ του προεφοδιασμού,
            
         ΑΠΟΦΑΣΙΖΕΙ:
   Άρθρο 1
   Η απόφαση ΕΚΤ/2001/16 τροποποιείται ως εξής:
   
               1.
            
            
               Το άρθρο 1 τροποποιείται ως ακολούθως:
               Μετά τον ορισμό της έννοιας «ημερήσια συναλλαγματική ισοτιμία αναφοράς» παρεμβάλλονται οι ακόλουθοι ορισμοί:
               
                           «ιδ)
                        
                        
                           με τον όρο “αποσυρθέντα τραπεζογραμμάτια ευρώ” νοείται κάθε τύπος ή σειρά τραπεζογραμματίου ευρώ που έχει αποσυρθεί από την κυκλοφορία με απόφαση του διοικητικού συμβουλίου δυνάμει του άρθρου 5 της απόφασης ΕΚΤ/2003/4·
                        
                     
                           ιε)
                        
                        
                           με τον όρο “κλείδα έκδοσης” νοείται ο μέσος όρος της κλείδας κατανομής στο εγγεγραμμένο κεφάλαιο κατά τη διάρκεια της φάσης έκδοσης ορισμένου τύπου ή σειράς αποσυρθέντων τραπεζογραμματίων ευρώ·
                        
                     
                           ιστ)
                        
                        
                           με τον όρο “φάση έκδοσης”, αναφορικά με ορισμένο τύπο ή σειρά τραπεζογραμματίου ευρώ, νοείται η περίοδος, η οποία αρχίζει την ημερομηνία καταγραφής της πρώτης έκδοσης τραπεζογραμματίου ευρώ του συγκεκριμένου τύπου ή σειράς στη βάση υπολογισμού και η οποία λήγει την ημερομηνία καταγραφής της τελευταίας έκδοσης τραπεζογραμματίου ευρώ του εν λόγω τύπου ή σειράς στη βάση υπολογισμού·
                        
                     
                           ιζ)
                        
                        
                           με τον όρο “διαγραφή” νοείται η απάλειψη αποσυρθέντων τραπεζογραμματίων ευρώ από το στοιχείο του ισολογισμού “τραπεζογραμμάτια σε κυκλοφορία”.».
                        
                     
         
               2.
            
            
               Το άρθρο 3 παράγραφος 3 αντικαθίσταται από το ακόλουθο κείμενο:
               «3.   Στην περίπτωση που η αξία των ταυτοποιήσιμων στοιχείων του ενεργητικού ορισμένης ΕθνΚΤ είναι μεγαλύτερη ή μικρότερη της αξίας της βάσης υπολογισμού της, η διαφορά καλύπτεται με εφαρμογή του επιτοκίου αναφοράς επί της αξίας της εν λόγω διαφοράς.».
            
         
               3.
            
            
               Μετά το άρθρο 5 παρεμβάλλεται το ακόλουθο άρθρο 5α:
               «Άρθρο 5α
               Υπολογισμός και κατανομή του εισοδήματος που προκύπτει από τη διαγραφή των τραπεζογραμματίων ευρώ
               1.   Τα αποσυρθέντα τραπεζογραμμάτια ευρώ εξακολουθούν να περιλαμβάνονται στη βάση υπολογισμού, έως ότου ανταλλαγούν ή διαγραφούν, ανάλογα με το γεγονός που επέρχεται πρώτο.
               2.   Με απόφασή του, το διοικητικό συμβούλιο μπορεί να διαγράφει αποσυρθέντα τραπεζογραμμάτια ευρώ. Σε μια τέτοια περίπτωση προσδιορίζει την ημερομηνία διαγραφής και το συνολικό ποσό της πρόβλεψης που πρέπει να σχηματιστεί για τα αποσυρθέντα τραπεζογραμμάτια ευρώ που αναμένεται ότι θα ανταλλαγούν.
               3.   Τα αποσυρθέντα τραπεζογραμμάτια ευρώ διαγράφονται ως ακολούθως:
               
                           α)
                        
                        
                           Την ημερομηνία διαγραφής, τα στοιχεία του ισολογισμού της ΕΚΤ και των ΕθνΚΤ “τραπεζογραμμάτια σε κυκλοφορία” μειώνονται κατά το συνολικό ποσό των αποσυρθέντων τραπεζογραμματίων ευρώ που εξακολουθούν να βρίσκονται σε κυκλοφορία. Για το λόγο αυτόν, τα ποσά των αποσυρθέντων τραπεζογραμματίων ευρώ που είχαν τεθεί σε κυκλοφορία προσαρμόζονται στα κατ’ αναλογία υπολογιζόμενα αντίστοιχα ποσά σύμφωνα με την κλείδα έκδοσης, οι δε διαφορές διακανονίζονται μεταξύ της ΕΚΤ και των ΕθνΚΤ.
                        
                     
                           β)
                        
                        
                           Το προσαρμοσμένο ποσό των αποσυρθέντων τραπεζογραμματίων ευρώ διαγράφεται από το στοιχείο του ισολογισμού “τραπεζογραμμάτια σε κυκλοφορία”, μεταφερόμενο στους λογαριασμούς αποτελεσμάτων χρήσεως των ΕθνΚΤ.
                        
                     
                           γ)
                        
                        
                           Κάθε ΕθνΚΤ σχηματίζει πρόβλεψη για τα αποσυρθέντα τραπεζογραμμάτια ευρώ που αναμένεται ότι θα ανταλλαγούν. Η πρόβλεψη ισοδυναμεί με το μερίδιο της οικείας ΕθνΚΤ στο συνολικό ποσό της πρόβλεψης που υπολογίζεται βάσει της κλείδας έκδοσης.
                        
                     4.   Τα αποσυρθέντα τραπεζογραμμάτια ευρώ που ανταλλάσσονται μετά την ημερομηνία διαγραφής καταχωρίζονται στα βιβλία της ΕθνΚΤ που τα έχει δεχθεί για ανταλλαγή. Η εισροή αποσυρθέντων τραπεζογραμματίων ευρώ αναδιανέμεται μεταξύ των ΕθνΚΤ τουλάχιστον μία φορά ετησίως με εφαρμογή της κλείδας έκδοσης, οι δε διαφορές διακανονίζονται μεταξύ τους. Κάθε ΕθνΚΤ συμψηφίζει το κατ’ αναλογία υπολογιζόμενο ποσό με την πρόβλεψή της ή, εφόσον η εισροή υπερβαίνει την πρόβλεψη, καταγράφει αντίστοιχη δαπάνη στο λογαριασμό αποτελεσμάτων χρήσεώς της.
               5.   Το διοικητικό συμβούλιο αναθεωρεί το συνολικό ποσό της πρόβλεψης σε ετήσια βάση.».
            
         
               4.
            
            
               Το παράρτημα I τροποποιείται σύμφωνα με το παράρτημα I της παρούσας απόφασης.
            
         
               5.
            
            
               Το παράρτημα ΙΙ τροποποιείται σύμφωνα με το παράρτημα ΙΙ της παρούσας απόφασης.
            
         
               6.
            
            
               Κάθε αναφορά της απόφασης ΕΚΤ/2001/16 στο σύστημα TARGET θεωρείται ότι γίνεται στο TARGET2 από τη στιγμή της μετάπτωσης της οικείας ΕθνΚΤ στο τελευταίο αυτό σύστημα.
            
         Άρθρο 2
   Τελική διάταξη
   Η παρούσα απόφαση αρχίζει να ισχύει την 1η Ιανουαρίου 2008.
   
      Φρανκφούρτη, 22 Νοεμβρίου 2007.
      
         
            Ο Πρόεδρος της ΕΚΤ
         
         Jean-Claude TRICHET
         
      
   
   
      (1)  ΕΕ L 78 της 25.3.2003, σ. 16.
   
      (2)  ΕΕ L 337 της 20.12.2001, σ. 52. Απόφαση όπως τροποποιήθηκε τελευταία με την απόφαση ΕΚΤ/2006/25 (ΕΕ L 24 της 31.1.2007, σ. 13).
   
      (3)  ΕΕ L 237 της 8.9.2007, σ. 1.
   
      (4)  ΕΕ L 337 της 20.12.2001, σ. 55. Απόφαση όπως τροποποιήθηκε τελευταία με την απόφαση ΕΚΤ/2006/7 (ΕΕ L 148 της 2.6.2006, σ. 56).
   
      ΠΑΡΑΡΤΗΜΑ Ι
      Το παράρτημα Ι της απόφασης ΕΚΤ/2001/16 τροποποιείται ως εξής:
      Στο μέρος Α και μετά την παράγραφο 1 παρεμβάλλεται το ακόλουθο εδάφιο:
      
         «Στην περίπτωση που η ημερομηνία μετάβασης στο ευρώ σε φυσική μορφή είναι ημέρα αργίας για το TARGET/TARGET2, η υποχρέωση μιας νέας ΕθνΚΤ του Ευρωσυστήματος που απορρέει από τραπεζογραμμάτια ευρώ, τα οποία έχουν αποτελέσει αντικείμενο προεφοδιασμού βάσει της κατευθυντήριας γραμμής ΕΚΤ/2006/9, της 14ης Ιουλίου 2006, σχετικά με ορισμένες προπαρασκευαστικές εργασίες ενόψει της μετάβασης στο ευρώ σε φυσική μορφή και με τον προεφοδιασμό και υποπροεφοδιασμό με τραπεζογραμμάτια και κέρματα ευρώ εκτός της ζώνης του ευρώ (1), και τα οποία ακολούθως τέθηκαν σε κυκλοφορία πριν από την ως άνω ημερομηνία μετάβασης, περιλαμβάνεται στη βάση υπολογισμού (ως τμήμα των λογαριασμών ανταποκριτών υπό το στοιχείο 10.4 του παθητικού του ΕΙ), έως ότου περιληφθεί στις υποχρεώσεις εντός του Ευρωσυστήματος που απορρέουν από συναλλαγές του TARGET/TARGET2.
      
      
         (1)  ΕΕ L 207 της 28.7.2006, σ. 39.».
   
   
      ΠΑΡΑΡΤΗΜΑ ΙΙ
      Το παράρτημα II της απόφασης ΕΚΤ/2001/16 τροποποιείται ως εξής:
      Στο τέλος του μέρους Α και μετά την παράγραφο αυτού, η οποία τελειώνει με τη φράση «όπως διαμορφώνεται στις 31 Δεκεμβρίου 2002», παρεμβάλλεται η ακόλουθη παράγραφος:
      
                  «6.
               
               
                  απαιτήσεις που προκύπτουν από τραπεζογραμμάτια ευρώ που έχουν αποτελέσει αντικείμενο προεφοδιασμού βάσει της κατευθυντήριας γραμμής ΕΚΤ/2006/9 και έχουν τεθεί σε κυκλοφορία πριν από την ημερομηνία μετάβασης στο ευρώ σε φυσική μορφή (τμήμα του στοιχείου 4.1 του ενεργητικού του ΕΙ έως την ημερομηνία μετάβασης και, εν συνεχεία, τμήμα των λογαριασμών ανταποκριτών υπό το στοιχείο 9.5 του ενεργητικού του ΕΙ), αλλά μόνο έως ότου αυτές περιληφθούν στις απαιτήσεις εντός του Ευρωσυστήματος που απορρέουν από συναλλαγές του TARGET/TARGET2.».